KKPโชว์กำไรไตรมาส1โตกว่า37% รับยอดปล่อยสินเชื่อโต-NPLลด
KKP โชว์กำไร Q1 โต 37% มาที่ 1.52 พันล้านบาท จากปีก่อนมีกำไร 1.11 พันล้านบาท รับยอดปล่อยสินเชื่อโต-NPLลด
21 เม.ย. 2560

ธนาคารเกียรตินาคิน จำกัด (มหาชน) หรือ KKP รายงานผลการดำเนินงานประจำไตรมาส 1/60 สิ้นสุดวันที่ 31 มี.ค.60 (รวมบริษัทย่อย) มีกำไรสุทธิ 1.52 พันล้านบาท หรือมีกำไรสุทธิ 1.80 บาทต่อหุ้น เพิ่มขึ้น 37.72% จากปีช่วงเดียวกันของปีก่อนมีกำไรสุทธิ 1.11 พันล้านบาท หรือมีกำไรสุทธิ 1.31 บาทต่อหุ้น

โดยไตรมาส 1/60 บริษัทมีกำไรเพิ่มขึ้นเป็นผลจากกำไรสุทธิของธุรกิจตลาดทุน ซึ่งดำเนินการโดยบริษัท ทุนภัทร จำกัด (มหาชน) และบริษัทย่อย ได้แก่ บล.ภัทร และบลจ.ภัทร จำนวน 178 ล้านบาท ส่วนรายได้ดอกเบี้ยสุทธิจำนวน 2.56 พันล้านบาท เพิ่มขึ้นร้อยละ 8.9 จาก 2.34 พันล้านบาทในไตรมาส 1/59
ด้านหนี้สูญ หนี้สงสัยจะสูญและขาดทุนจากการด้อยค่า มีจำนวน 167 ล้านบาท ลดลงร้อยละ 71.4 จากจำนวน 584 ล้านบาทในไตรมาส 1/59 ขณะที่ ณ สิ้นไตรมาส 1/60 ยอดสำรองค่าเผื่อหนี้สงสัยจะสูญและค่าเผื่อการปรับมูลค่าจากการปรับโครงสร้างหนี้จำนวน 1.09 หมื่นล้านบาท โดยมียอดสำรองทั่วไปทั้งสิ้น 4.5 พันล้านบาท อัตราส่วนสำรองทั้งสิ้นต่อสำรองตามเกณฑ์เท่ากับร้อยละ 188.1 เปรียบเทียบกับร้อยละ 166.7 ณ สิ้นไตรมาส 1/59 และมีอัตราส่วนสำรองต่อสินเชื่อด้อยคุณภาพเท่ากับร้อยละ 110.0 เพิ่มขึ้นจากร้อยละ 97.2 ณ สิ้นไตรมาส 1/59 ส่วนปริมาณสินเชื่อด้อยคุณภาพของธนาคารและบริษัทย่อยมีจำนวน 9.93 พันล้านบาท ลดลงเล็กน้อยจากจำนวน 9.97 พัน ล้านบาท ณ สิ้นปี 59 คิดเป็นร้อยละ 5.6 ของสินเชื่อรวม